《六平山》
明代·李叔玉

九日秋高日尚炎，六平山水耸遐瞻。喜兹洛社宾朋集，爱此林泉吏隐兼。

濯热忽临东涧曲，登高直造首山巅。菊花灿烂盈头插，蓁莽离披裹手拈。

张旭三杯闻大笑，太邱群子奋双髯。广文磊落襟怀爽，学士风流酒令严。

石鼎联诗茶共啜，瓦炉煎酒火频添。不须公子调冰水，安得佳人露玉纤。

鹤唳千嵓秋雾薄，松号万壑晚风恬。樽前丹桂飘金粟，石上苍藤挂素蟾。

此会明年谁最健，胜游今日我何厌。从教月色随人影，不觉凉飙堕帽襜。

记取六平同赏处，老夫应合诵陶潜。

作者简介：（1408年－？），字叔玉，福建福州府长乐县人，军籍。明朝政治人物。进士出身。正统九年，福建甲子乡试中举。正统十年，登乙丑科会试中进士，授惠州府知府。曾祖父李克广。祖父李伯敬。父亲李运。